Ψήφισμα του Συμβουλίου

της 1ης Μαρτίου 2002

για την προστασία των καταναλωτών, ιδίως των νέων, με την επισήμανση ορισμένων βιντεοπαιχνιδιών και ηλεκτρονικών παιχνιδιών αναλόγως της ηλικίας

(2002/C 65/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΣΗΜΕΙΩΝΕΙ την ευρεία και αυξανόμενη διάθεση βιντεοπαιχνιδιών και ηλεκτρονικών παιχνιδιών. Σημειώνει ότι τα αμφίδρομα ψηχαγωγικά προγράμματα λογισμικού τα οποία περιέχονται σε βιντεοπαιχνίδια και ηλεκτρονικά παιχνίδια που πωλούνται ή ενοικιάζονται σε καταστήματα ή διανέμονται μέσω του Διαδικτύου, αποτελούν σημαντική και αναπτυσσόμενη αγορά·

2. ΣΗΜΕΙΩΝΕΙ ότι αυτά τα προϊόντα λόγω του ετεροκλήτου χαρακτήρα και του ποικίλου περιεχομένου τους, απευθύνονται σε καταναλωτές διαφόρων ηλικιών·

3. ΑΝΗΣΥΧΕΙ ειδικότερα διότι το περιεχόμενο ορισμένων εκ των προϊόντων αυτών δύναται να τα καταστήσει ακατάλληλα προς χρήση από ανήλικους λόγω της ζημίας που ενδέχεται να τους προξενήσουν·

4. ΥΠΕΝΘΥΜΙΖΕΙ τις δράσεις που αναλαμβάνονται στην Κοινότητα σε θέματα που αφορούν την προστασία των ανηλίκων από επιβλαβή περιεχόμενα, όπως στο πλαίσιο της απόφασης για τη θέσπιση πολυετούς κοινοτικού σχεδίου δράσης για την προώθηση ασφαλέστερης για τη θέσπιση πολυετούς κοινοτικού σχεδίου δράσης για την προώθηση ασφαλέστερης χρήσης του διαδικτύου μέσω της καταπολέμησης του παρανόμου και επιβλαβούς περιεχομένου στα παγκόσμια δίκτυα(1), και στη συνέχεια που δίδεται στη σύσταση του Συμβουλίου για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης μέσω της προώθησης εθνικών πλαισίων με σκοπό την επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας(2), και επιβεβαιώνει την σημασία τους·

5. ΤΟΝΙΖΕΙ ΤΗ ΣΗΜΑΣΙΑ της δυνατότητας πρόσβασης των καταναλωτών σε σαφή πληροφόρηση, για τις αξιολογήσεις του περιεχομένου και την επακόλουθη κατάταξη αναλόγως της ηλικίας των προϊόντων που διατίθενται στην αγορά, ώστε να καθίσταται δυνατή η ενημερωμένη επιλογή, και ιδίως να προστατεύοντι οι νέοι από ενδεχομένως επιβλαβή περιεχόμενα. Επιβεβαιώνει σχετικά τη σημασία της επισήμανσης ως μέσου βελτίωσης της παρεχόμενης στον καταναλωτή πληροφόρησης και διαφάνειας, και ως μέσου εξασφάλισης της ομαλής λειτουργίας της εσωτερικής αγοράς·

6. ΣΗΜΕΙΩΝΕΙ ότι πολλά κράτη μέλη της Ευρωπαϊκής Ένωσης διαθέτουν συστήματα κατάταξης αναλόγως της ηλικίας βάσει διαφόρων κριτηρίων που εκφράζουν την πολιτισμική ποικιλομορφία και τις διαφορετικές εθνικές και τοπικές ευαισθησίες·

7. ΑΝΑΓΝΩΡΙΖΕΙ ότι θα ήταν σκόπιμο να ενθαρρύνεται σε όλα τα κράτη μέλη η ανάπτυξη σαφών και απλών συστημάτων κατάταξης προς αξιολόγηση του περιεχομένου των προϊόντων αυτών·

8. ΚΡΙΝΕΙ ότι η υφιστάμενη συνεργασία, τόσο σε εθνικό όσο και σε κοινοτικό επίπεδο, μεταξύ επιχειρήσεων της βιομηχανίας αμφίδρομων ψυχαγωγικών προγραμμάτων λογισμικού όσον αφορά την κατάταξη και την επισήμανση του περιεχομένου συντελεί στην αποτελεσματική προστασία των ανηλίκων και στην αξιοποίηση του πλήρους δυναμικού της βιομηχανίας. Τονίζει δε στο πλαίσιο αυτό ότι είναι σημαντικό να συνεχιστεί η συμμετοχή άλλων ενδιαφερομένων μερών, ιδίως των ενώσεων καταναλωτών και των εκπροσώπων των γονέων και των νέων·

9. ΑΝΑΓΝΩΡΙΖΕΙ ότι η αυτορύθμιση είναι ένα από τα κατάλληλα μέσα υποστήριξης αφ' εαυτών των συστημάτων κατάταξης αναλόγως της ηλικίας των αμφίδρομων ψυχαγωγικών προγραμμάτων λογισμικού που περιέχονται στα βιντεοπαιχνίδια και στα ηλεκτρονικά παιχνίδια ή συμπλήρωσης των μέτρων που εφαρμόζουν τα κράτη μέλη στον τομέα αυτόν, μέσω της συμμετοχήε όλων των ενδιαφερομένων μερών, και ιδίως των καταναλωτών·

10. ΚΑΛΕΙ τα κράτη μέλη και την Επιτροπή, έκαστον ανάλογα με τις αρμοδιότητές του, να εντείνουν τη συνεργασία με όλα τα ενδιαφερόμενα μέρη, όπως τη βιομηχανία, τους δημιουργούς περιεχομένων, τους καταναλωτές και τους νέους για την ανταλλαγή πληροφοριών και εμπειριών προς καθορισμό των βέλτιστων πρακτικών κατάταξης και επισήμανσης βίντεο παιχνιδιών και ηλεκτρονικών παιχνιδιών αναλόγως της ηλικίας, λαμβάνοντας υπόψη την πολιτισμική πολυμορφία και τις διαφορετικές εθνικές και τοπικές ευαισθησίες·

11. ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ για την εκπόνηση μελέτης εκ μέρους της Επιτροπής σχετικά με τις πρακτικές κατάταξης που χρησιμοποιούνται στην Κοινότητα και σημειώνει ότι η μελέτη αυτή καλύπτει επίσης άλλα προϊόντα, όπως κινηματογραφικές ταινίες, ψηφιακούς βιντεοδίσκους και βιντεοκασέτες, τα οποία ενδεχομένως θέτουν επίσης προβλήματα προστασίας των ανηλίκων και λειτουργίας της εσωτερικής αγοράς·

12. ΚΑΛΕΙ την Επιτροπή, βάσει των αποτελεσμάτων της προαναφερόμενης συνεργασίας, καθώς και των αποτελεσμάτων της προαναφερόμενης μελέτης, να παρακολουθεί τις εξελίξεις ως προς τη δημιουργία και χρήση διαφόρων μεθόδων αξιολόγησης του περιεχομένου των βιντεοπαιχνιδιών και των ηλεκτρονικών παιχνιδιών, καθώς και κατάταξης και επισήμανσης αυτών, και να υποβάλει προτάσεις στο Συμβούλιο, εφόσον απαιτείται.

(1) Απόφαση αριθ. 276/1999/ΕΚ του Ευρωπαϊκού Κοινοβουλίου και του Συμβουλίου, της 25ης Ιανουαρίου 1999 (ΕΕ L 33 της 6.2.1999, σ. 1).

(2) Σύσταση του Συμβουλίου, της 28ης Σεπτεμβρίου 1998 (ΕΕ L 270 της 7.10.1998, σ. 48).